Ռոբերտ Վոն

Ռոբերտ Վոն (անգլ.՝ Robert Vaughn; նոյեմբերի 22, 1932(1932-11-22)[…], Նյու Յորք, Նյու Յորք, ԱՄՆ - նոյեմբերի 11, 2016(2016-11-11)[…], Դանբերի, Ֆեյրֆիլդ շրջան, Կոնեկտիկուտ, ԱՄՆ), ամերիկացի դերասան, հայտնի է դարձել  «Հրաշալի յոթնյակը», «Բուլիտ» ֆիլմերի, ինչպես նաև «Գործակալներ Ա․ Ն․Կ․ Լ․» հեռուստասերիալի շնորհիվ։


== Վաղ տարիներ ==
Ծնվել է թատրոնի դերասանուհի Մարսելլա Ֆրանսիսի և ռադիոհաղորդավար Ջերալդ Ուոլթեր Վոնի ընտանիքում։ Մանկությունը անցել է Մինեապոլիսում՝ տատիկի ու պապիկի հետ, ովքեր իրենց թոռնիկին դաստիարակել են իռլանդական կաթոլիկական ավանդույթներով։ 
Միջնակարգ կրթություն ստանալուց հետո ընդունվել է Մինեսոտայի համալսարանի ժուռնալիստիկայի բաժինը, բայց մեկ տարի անց թողել է ուսումը և մոր հետ տեղափոխվել Լոս Անջելես։ Այնտեղ շարունակել է ուսումը, բայց արդեն կատարողական արվեստի ուղղությամբ և ստացել թատերական արվեստի մագիստրոսի աստիճան։ 1970 թվականին թատերական կարիերայի սկսելուց հետո ստացել է բարձրագույն կրթություն և Հարավային Կալիֆոռնիայի համալսարանում փիլիսոփայության դոկտորի աստիճան։ Այդ համալսարանում պաշտպանել է «Շոու֊բիզնեսի սև ցուցակների ուսումնասիրություն» թեմայով ատենախոսություն։ 


== Գործունեություն ==
Նրա դերասանական առաջին ելույթը եղել է 1955 թվականին հեռուստատեսությամբ թողարկվող «Բժիշկ» սերիալի էպիզոդներից մեկում, որտեղ կատարել է հիսուն տարվա պատմության ընթացքում շուրջ երկու հարյուր էպիզոդիկ դերերից առաջինը։ Մեծ էկրանին առաջին անգամ հայտնվել է էպիզոդում՝ խաղալով 1956 թվականին Լուիս Մայերի «Տասը պատվիրանները» ֆիլմում։ Մեկ տարի անց «Դժոխային խաչմերուկ» վեստեռնում կատարել է Ջեսսի Ջեյմսի մարդասպանի՝ Բոբ Ֆորդի դերը։ Նրա հաջորդ դերը պետք է լիներ «Հաջողության քաղցր համը» ֆիլմում Սթիվ Դալսի դերը, սակայն դերասանը մինչ նկարահանումների սկսվելը բանակ է մեկնել։
Ծառայության ավարտից հետո վերադառնում է կինո և 1959 թվականին հասնում մեծ հաջողության՝ ստանալով «Օսկար» և «Ոսկե գլոբուս» մրցանակներ «Երիտասարդ ֆիլադելֆիացիներ» ֆիլմում Չաստեր Գվիննի դերի համար։ Հաջորդ խոշոր դերը եղել է Լիի դերը՝ «Հրաշալի յոթնյակ» դասական վեստեռնում (1960)։
1963 թվականին «Լեյտենանտ» ֆիլմում կատարել է լեյտենանտ Ռեյմոնդ Ռեմբրիջի դերը։ Նրա դերը մեծ չէր, և նա մեկ տարի անց դիմել է սերիալի ստեղծողներին, որպեսզի մեծացնեն իր էկրանային ժամանակը, արդյունքում ստացել է «Գործակալներ Ա․ Ն․ Կ․ Լ․» հեռուստասերիալում գլխավոր դեր՝ գաղնի գործակալ Նապոլեոն Սոլոյի դերը։ Վոնի համար այս դերը դարձել է ամենահայտնին և արժանացրել նրան «Ոսկե գլոբուս» մրցանակի երկու անվանակարգի։ 1968 թվականին դերասանը նկարահանվել է Սթիվեն Մակքուինի ընկերության «Բուլիտ» ոստիկանական ֆիլմում և սենատոր Ուոլթեր Չալմերսի դերի համար արժանացել BAFTA մրցանակի։ 1977 թվականին «Վաշինգտոնը՝ փակ դռներից» հեռուստասերիալում Ֆրենկ Ֆլայերտի դերի համար արժանացել է «Էմմի» մրցանակի՝ «դրամատիկական սերիալում երկրորդ պլանի լավագույն դերասան» անվանակարգում։
Հետագայում շարունակել է նկարահանվել հեռուստատեսությունում և կինոյում, որտեղ նրան հիմնականում Բ-կարգի ֆիլմեր էին հասնում։
1977 թվականի հուլիսի 27-ին ամերիկյան կինոմատոգրաֆիայում ներդրած ավանդի համար Հոլիվուդյան Փառքի ծառուղում նրա անունով աստղ է դրվել։


== Անձնական կյանք ==
ԱՄՆ դեմոկրատական կուսակցության անդամ է։ Ընտանիքը նույնպես աջակցում է դեմոկրատներին և ընդունել է Մինեապոլիսի քաղաքական կյանքում ակտիվ մասնակցություն։ 
1974 թվականին ամուսնացել է դերասանուհի Լինդե Սթաաբի հետ և ունեցել երկու երեխա՝ Քեսեդին և Քեյթլինը։ Կնոջ հետ մինչև մահ ապրել է Կոնեկտիկուտ նահանգի Ռիջֆիլդ քաղաքում։ 


== Ֆիլմագրություն ==


== Մրցանակներ և անվանակարգեր ==


== Ծանոթագրություններ ==


== Արտաքին հղումներ ==
www.officialrobertvaughn.com Ռոբերտ Վոն. պաշտոնական կայք